O‘ZBEKISTON RESPUBLIKASIDA YoDGORLIKLAR VA HAYKALLARNI LOYIHALAShTIRISh HAMDA O‘RNATIShNI TARTIBGA SOLISh TO‘G‘RISIDA

Respublika hududida yodgorliklar va haykallar qurish bilan bog‘liq masalalarni hal etish va tartibga solish maqsadida, mehnat jamoalari, tashkilotlar va ayrim fuqarolarning ko‘p sonli murojaatlarini e’tiborga olib, Vazirlar Mahkamasi qaror qiladi:
 1. Belgilab qo‘yilsinki, O‘zbekiston Respublikasi hududida buyuk shaxslar sharafiga (vafotidan so‘ng) o‘rnatiladigan yodgorliklar va haykallar tanlov asosida loyihalashtiriladi hamda Qoraqalpog‘iston Respublikasi Vazirlar Kengashi, viloyatlar, Toshkent shahar hokimliklari, vazirliklar, idoralar, jamoat tashkilotlari kiritgan takliflari asosida O‘zbekiston Respublikasi Hukumatining qarori bilangina o‘rnatiladi.
 2. O‘zbekiston Respublikasi Madaniyat ishlar vazirligi manfaatdor vazirliklar, idoralar va ijodiy uyushmalar bilan birgalikda O‘zbekiston Respublikasi hududida yodgorliklar va haykallarni loyihalashtirish hamda o‘rnatish tartibi to‘g‘risidagi nizomni ikki hafta muddatda ishlab chiqsin va tasdiqlash uchun Vazirlar Mahkamasiga kiritsin.
 3. Belgilab qo‘yilsinki, barhayot kishilarning nomini abadiylashtirish va ularga yodgorliklar o‘rnatishga yo‘l qo‘yilmaydi.
 4. Mazkur qarorning bajarilishini nazorat qilish Vazirlar Mahkamasining Ijtimoiy masalalar, fan va madaniyat bo‘limi hamda Hududiy-tashkiliy bo‘limi zimmasiga yuklatilsin.